KOMMISSIONENS FORORDNING (EF) Nr. 383/1999 af 19. februar 1999 om salg til forudfastsat pris af oksekød, som visse interventionsorganer ligger inde med, og om ophævelse af forordning (EF) nr. 1683/98
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 1633/98 (2), særlig artikel 7, stk. 3, og
ud fra følgende betragtninger:
Anvendelsen af interventionsforanstaltninger i oksekødssektoren har ført til lagre i flere medlemsstater; for at undgå en alt for lang oplagringsperiode bør en del af disse lagre sælges;
med visse særlige undtagelser, som er nødvendige, bør salget finde sted efter reglerne i Kommissionens forordning (EØF) nr. 2173/79 (3), senest ændret ved forordning (EF) nr. 2417/95 (4), særlig afsnit I og III;
for at sikre en økonomisk forvaltning af lagrene bør det fastsættes, at interventionsorganerne først sælger det kød, der har været oplagret længst;
der bør ske undtagelse fra artikel 2, stk. 2, i forordning (EØF) nr. 2173/79 i betragtning af de administrative vanskeligheder, som anvendelsen af denne bestemmelse forvolder i de pågældende medlemsstater;
forordning (EØF) nr. 1683/98 (5), senest ændret ved forordning (EF) nr. 153/1999 (6), bør ophæves;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
1. Der gennemføres salg af interventionsprodukter, som er opkøbt efter artikel 6 i forordning (EØF) nr. 805/68, af en mængde på:
- ca. 600 tons ikke-udbenede bagfjerdinger fra det danske interventionsorgan
- ca. 600 tons ikke-udbenede bagfjerdinger fra det tyske interventionsorgan
- ca. 600 tons ikke-udbenede bagfjerdinger fra det spanske interventionsorgan
- ca. 600 tons ikke-udbenede bagfjerdinger fra det franske interventionsorgan
- ca. 600 tons ikke-udbenede bagfjerdinger fra det italienske interventionsorgan
- ca. 600 tons ikke-udbenede bagfjerdinger fra det nederlandske interventionsorgan
- ca. 600 tons ikke-udbenede bagfjerdinger fra det østrigske interventionsorgan, oplagret i Tyskland
- ca. 451 tons udbenet oksekød fra det franske interventionsorgan
- ca. 3 000 tons udbenet oksekød fra det irske interventionsorgan
- ca. 7 000 tons udbenet oksekød fra Det Forenede Kongeriges interventionsorgan
Detaljerede oplysninger om mængder og salgspriser er angivet i bilag I.
2. Medmindre andet er fastsat i nærværende forordning, sælges de i stk. 1 omhandlede produkter i overensstemmelse med bestemmelserne i forordning (EØF) nr. 2173/79, særlig afsnit I og III.
Artikel 2
1. Oplysninger om produktmængder og oplagringssteder kan indhentes på de i bilag II til denne forordning anførte adresser.
2. For hvert produkt, der er nævnt i bilag I, sælger interventionsorganerne først det kød, der har været oplagret længst.
3. Uanset artikel 2, stk. 2, i forordning (EØF) nr. 2173/79 skal det eller de kølelagre, hvor de ønskede produkter er oplagret, ikke angives i ansøgningerne.
Artikel 3
Den i artikel 15, stk. 1, i forordning (EØF) nr. 2173/79 omhandlede sikkerhed fastsættes til 120 EUR pr. ton.
Artikel 4
Forordning (EF) nr. 1683/98 ophæves.
Artikel 5
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. februar 1999.